# ***OPOROKA***

1“V Gospodovem imenu” (Kor 3,17). Amen.

2Med drugimi dobrotami, ki smo jih prejele in jih vsak dan prejemamo od našega darovalca, “Očeta usmiljenja” (2 Kor 1,3), in za katere se moramo vedno bolj zahvaljevati slavnemu Kristusovemu Očetu, 3je nedvomno veliki dar naše poklicanosti. Čim popolnejša in večja je, tem bolj smo se dolžne zanjo zahvaljevati. 4Apostol pravi: “Spoznaj svojo poklicanost” (prim. 1 Kor 1,26). 5Božji Sin je postal naša “pot” (prim. Jn 14,6); “z besedo in z zgledom” (prim. 1 Tim 4,12) jo je kazal in učil naš blaženi oče Frančišek, njegov resnični ljubitelj in posnemovalec.

6Razmišljati moramo torej, drage sestre, o neskončnih dobrotah, s katerimi nas je Bog obsipal. 7Posebno o tem, da je sklenil v naš blagor delovati po svojem ljubljenem služabniku, našem blaženem očetu Frančišku: 8ne samo po našem spreobrnjenju, marveč tudi takrat, ko smo bile še v bedni nečimrnosti sveta. 9Ko namreč svetnik sam še ni imel ne bratov ne tovarišev, bilo je skoraj takoj po njegovem spreobrnjenju, 10ko je gradil cerkev svetega Damijana in ga je tam v polnosti obiskala božja tolažba, je bil prisiljen docela zapustiti svet. 11Prevzelo ga je silno veselje in razsvetljenje Svetega Duha in je o nas prerokoval, kar je pozneje Gospod uresničil.

12Povzpel se je tedaj na zid omenjene cerkve in v francoskem jeziku glasno zaklical nekaterim revežem, ki so se mudili tam okoli: 13“Pridite in pomagajte mi pri zidanju samostana svetega Damijana, 14saj se bodo v njem naselile gospe, katerih slovito in sveto življenje bo poveličevalo našega nebeškega Očeta (prim. Mt 5,16) v vsej njegovi sveti Cerkvi”.

15Torej lahko vidimo veliko božjo dobrotljivost do nas v tem, 16da je Bog zaradi svojega preobilnega usmiljenja in ljubezni po svojem svetem služabniku hotel govoriti besede o naši poklicanosti in izvoljenosti (prim. 2 Pt 1,10). 17In naš blaženi oče ni tega prerokoval samo o nas, temveč tudi o drugih, ki se bodo oklenile te svete poklicanosti, v katero nas je poklical Gospod.

18S kolikšno skrbnostjo in s kolikšnim naporom duha in telesa moramo torej izpolnjevati naročila Boga in našega očeta, da bi mu z Gospodovo pomočjo mogle vrniti pomnoženi talent (prim. Mt 25,15-23)! 19Sam Gospod nas je izvolil za zgled in zrcalo ne samo drugim ljudem, temveč tudi sestram, ki jih je Gospod poklical, 20da bi tudi one sijale kot ogledalo in zgled tistim, ki živijo v svetu.

21Ker nas je pa Gospod poklical za tako vzvišeno nalogo, da se morajo ob nas zgledovati tiste, ki naj bodo drugim zgled in ogledalo, 22zato imamo veliko dolžnost, da Gospoda slavimo in hvalimo ter si prizadevamo za vedno večje napredovanje v dobrem. 23Če se bomo torej držale navedenega načina življenja, bomo drugim zapustile plemenit zgled (prim. 2 Mkb 6,28.31) in bomo po zelo kratkem naporu dosegle plačilo večne blaženosti (prim. Flp 3,14).

24Ko mi je najvišji nebeški Oče po svojem usmiljenju in milosti razsvetlil srce, da sem začela delati pokoro po zgledu in nauku našega blaženega očeta Frančiška 25kmalu po njegovem spreobrnjenju, sem mu z nekaj sestrami, ki mi jih je Gospod dal kmalu po mojem spreobrnjenju, prostovoljno obljubila pokorščino 26v skladu z lučjo milosti, ki nam jo je Gospod dal s svojim čudovitim življenjem in naukom. 27Potem ko je blaženi Frančišek ugotovil, da kljub šibkosti in krhkosti telesa ne odklanjamo nobenega pomanjkanja, uboštva, napora in stiske, pa tudi ne sramotenja in prezira sveta, 28marveč imamo vse to celo za veliko radost, kakor nas je pogosto izpraševal ob zgledih svetnikov in njegovih bratov, se je silno razveselil v Gospodu. 29In v očetovski naklonjenosti do nas je obvezal samega sebe in svoj red, da bo vedno ljubeče in s posebno vnemo skrbel za nas kakor za svoje brate.

30In tako smo po volji Gospoda in našega blaženega očeta Frančiška prišle stanovat k cerkvi svetega Damijana. 31Tu je Gospod po svojem usmiljenju in milosti v kratkem času pomnožil naše število, da bi se izpolnilo, kar je napovedal po svojem svetniku. 32Prej smo namreč, čeprav malo časa, prebivale na drugem kraju.

33Kasneje je za nas napisal način življenja (forma vivendi) in zlasti to, da naj bi vedno vztrajale v svetem uboštvu. 34Tudi se ni za časa svojega življenja zadovoljil s tem, da nas je s pogostimi govori (prim. Apd 20,2) in zgledi spodbujal k ljubezni in izvrševanju presvetega uboštva, temveč nam je zapustil tudi veliko spisov, da se po njegovi smrti nikakor ne bi oddaljile od tega uboštva. 35Saj se tudi Božji Sin, dokler je živel na zemlji, nikoli ni hotel oddaljiti od svetega uboštva. 36Naš preblaženi oče Frančišek je hodil po njegovih stopinjah (prim. 1 Pt 2,21) in je izbral zase in za svoje brate to sveto uboštvo Božjega Sina; od tega se ves čas svojega življenja ni v ničemer oddaljil ne s svojim zgledom ne s svojim učenjem.

37Jaz, Klara, ki sem - četudi nevredna - dekla Kristusova in ubogih sester v samostanu Svetega Damijana ter majhna sadika svetega očeta, sem z drugimi svojimi sestrami pogosto razmišljala o naših vzvišenih zaobljubah in volji tako velikega očeta, 38pa tudi o tisti krhkosti drugih, katere smo se po smrti našega svetega očeta Frančiška bale v nas samih, saj je bil on naš steber, naš trdni temelj (prim. 1 Tim 3,15) in za Bogom naša edina tolažba. 39Zato smo se znova in znova obvezale, da se bomo držale naše gospe svete Ubožnosti, tako da se po moji smrti sedanje in prihodnje sestre ne bodo mogle kakorkoli oddaljiti od nje.

40In kakor sem si vedno goreče in skrbno prizadevala, da bi živela v svetem uboštvu jaz sama in da bi se ga držale druge, kakor smo obljubile Gospodu in našemu svetemu očetu Frančišku, 41tako so sestre, ki mi bodo sledile v službi, dolžne živeti v njem in skrbeti, da bodo tako živele tudi druge. 42Zaradi večje varnosti sem se obrnila na gospoda papeža Inocenca, v čigar času je naš red nastal, pa tudi na druge njegove naslednike, da so s svojimi posebnimi pooblastili okrepili trdnost naše zaobljube svetega uboštva, obljubljenega Gospodu in našemu blaženemu očetu, 43da se nikdar in v ničemer ne bi oddaljile od te zaobljube.

44Zaradi tega kleče in globoko sklonjena z dušo in telesom priporočam vse svoje sestre, sedanje in prihodnje, sveti materi rimski Cerkvi, papežu in posebno gospodu kardinalu, varuhu reda manjših bratov in našega reda.

45Iz ljubezni do Boga, ki je bil ubog položen v jasli (prim. Lk 2,12), ubog živel na zemlji in gol visel na križu, 46naj skrbi, da bo ta “mala čreda” (Lk 12,32), ki jo je najvišji Oče rodil v svoji sveti Cerkvi, da bi po besedah in zgledu našega preblaženega očeta svetega Frančiška posnemala uboštvo in ponižnost njegovega ljubljenega Sina in njegove slavne deviške Matere, 47vedno izpolnjevala sveto uboštvo, ki ga je obljubila Bogu in blaženemu očetu svetemu Frančišku; in vedno naj v tej "mali čredi" vnema in ohranja uboštvo in ponižnost.

48Gospod nam je dal našega blaženega očeta Frančiška za ustanovitelja, za našega sadilca in pomočnika v službi Kristusu in v tem, kar smo obljubile Bogu in omenjenemu našemu očetu. 49Ko je še živel, je z besedo in dejanji vedno oblikoval in gojil nas, svojo mladiko. 50Tako naročam mojim sestram, ki so in ki bodo prišle, in prepuščam moje sestre, ki so in ki bodo, naslednikom blaženega našega očeta Frančiška in vsemu redu. 51Ti naj nam bodo v pomoč pri nenehnem napredovanju v dobrem in v službi Bogu ter zlasti pri čim zvestejšem uresničevanju najsvetejšega uboštva.

52Če bi se pa kdaj zgodilo, da bi omenjene sestre zapustile samostan pri Svetem Damijanu in se preselile drugam, niso nič manj dolžne - kjerkoli bi po moji smrti prebivale - ohranjati in izpolnjevati isto obliko uboštva, ki smo jo obljubile Bogu in našemu preblaženemu očetu Frančišku.

53Kakor tista, ki bo imela službo (opatinje), tako naj tudi druge sestre vedno skrbijo in pazijo, da si ne pridobijo in ne sprejmejo zemlje okrog imenovanega samostana, razen toliko, kolikor zahteva skrajna nuja za vrt, kjer bi gojile povrtnino. 54Če bi pa kdaj zaradi dostojnosti in samote samostana bilo treba imeti več zemlje zunaj vrtne ograje, naj ne dovolijo pridobiti in naj ne sprejmejo več, kakor za skrajno potrebo. 55Ta zemlja naj ne bo obdelana in zasejana, ampak naj vedno ostane v celini.

56V Gospodu Jezusu Kristusu opominjam in spodbujam vse svoje sestre, sedanje in prihodnje, naj si vedno prizadevajo hoditi po poti svete preprostosti, ponižnosti in uboštva, pa tudi za krepost svetega življenja, 57kakor sta nas ob začetku našega spreobrnjenja o tem poučila Kristus in naš blaženi oče Frančišek. 58S temi krepostmi sam Oče usmiljenja, ne sicer po naših zaslugah, marveč le po usmiljenju in milosti darovalca, širi vonj (prim. 2 Kor 1,3; 2,15) dobrega slovesa tako med tiste, ki so daleč, kakor med tiste, ki so blizu. 59In ljubite se med seboj v Kristusovi ljubezni In to ljubezen, ki jo nosite v srcih, dokazujte tudi na zunaj z dejanji (prim. Jak 2,18); 60tako bodo sestre, ki jih bo ta zgled spodbujal, vedno rasle v ljubezni do Boga in v medsebojni ljubezni.

61Prosim tudi tisto, ki bo v službi sester, naj si prizadeva, da bo načelovala drugim bolj s krepostmi in s svetostjo življenja kakor s službo; 62tako bo sestre nagibal njen zgled, da je ne bodo ubogale toliko zaradi njene službe, kolikor iz ljubezni. 63Naj bo poleg tega obzirna in razsodna do svojih sester, naj bo kakor dobra mati do svojih hčera. 64Posebno naj si prizadeva v skladu s potrebami vsake izmed njih, da jih bo oskrbovala iz tega, kar jim bo dal Gospod. 65Tudi naj bo tako prijazna in vsem pristopna, da ji bodo mogle sestre brez skrbi razodevati svoje potrebe 66in se ob vsaki uri zaupljivo zatekati k njej, kakor se jim bo zdelo primerno, tako zase kakor za druge sestre.

67Sestre pa, ki so podrejene, naj se spominjajo, da so se zaradi Gospoda odpovedale lastni volji. 68Hočem torej, da se pokoravajo svoji materi, kakor so to prostovoljno obljubile Gospodu; 69tako bo njih mati, ko bo videla ljubezen, ponižnost in edinost, ki vlada med njimi, lažje nosila vsa bremena svoje službe; 70zaradi njihovega svetega življenja se ji bo to, kar je nadležno in grenko, spremenilo v sladkost.

71In ker sta pot in steza tesni in so ozka vrata, ki držijo in peljejo v življenje (prim. Mt 7,14), zato jih je malo, ki hodijo po tej poti in vstopajo skozi ta vrata. 72Četudi jih je nekaj, ki začasno hodijo po tej poti, jih je pa zelo malo, ki na njej vztrajajo. 73Blagor torej tistim, ki jim je dano hoditi po njej in vztrajati do konca (prim. Ps 118,1 in Mt 10,22).

74Če smo torej stopile na Gospodovo pot, se varujmo, da je po svoji krivdi ali nevednosti nikdar za nobeno ceno ne zapustimo, 75kajti s tem bi naredile krivico tako velikemu Gospodu, njegovi deviški Materi, našemu očetu blaženemu Frančišku, vsej zmagoslavni in tudi vojskujoči se Cerkvi. 76Zapisano je namreč: “Prekleti, ki zapustijo tvoje zapovedi” (Ps 118,21).

77“Zaradi tega poklekujem pred Očetom našega Gospoda Jezusa Kristusa” (Ef 3,14), da bi nam, po zaslugah slavne svete Device Marije, njegove matere, našega blaženega očeta Frančiška in vseh svetnikov, 78isti Gospod, ki nam je dal začeti dobro delo (prim. 2 Kor 8,6.11), dajal tudi rast (prim. 1 Kor 3,6.7) in tudi vztrajanje do konca. Amen.

79Da bi se tega pisma zvesteje držale, vam ga, drage in ljubljene sestre, sedanje in prihodnje, zapuščam v znamenje Gospodovega blagoslova, blagoslova našega blaženega očeta Frančiška in blagoslova vaše matere in služabnice.